Tuesday, October 3, 2017
MALMALPASEN TI FARMERs FIELD SCHOOL (FFS) ITI BRGY. ARAGAN
Cabugao, Ilocos Sur – Naigannuat met ti Farmer’s Field School on Sustainable Rice Production Project kadagiti mannalon ti Barangay Aragan babaen iti panagbinnulig ti Department of Agriculture, Regional Field Office (DA-RFO 1), San Fernando City, La Union ken ti Local Government Unit (LGU)-Cabugao, Ilocos Sur iti panangidaulo ni Mayor Josh Edward S. Cobangbang
Segun ken ni Municipal Agriculturist Robert S. Savella, dagiti sumaganad ti panggep daytoy a programa:
1. Pananggun-od ti kabaelan iti panagpatanor ti pagay babaen iti aktual a kapadasan manipud iti panagbunubon agingga iti panagapit.
2. Panangadal ti amin nga aspeto iti panagtan-ay ti pagay tapno umadu ti maapit.
3. Panangbaliw ti kadaanan a wagas ti panagmula ti pagay ket aramiden ti kabaruanan a takuat a mangingato ti matgedan.
4. Mangipasigurado ti 15% a ngatuan ti apit kada panagtalon ken 5% ti tinawen.
5. Panangpapigsa ti gimong ti mannalon ken panangnayon ti kabaelanda nga agmanehar iti naimulada a pagay.
Dagiti kangrunaan a pagsentruan ti maisuro ket iti: 1. Agro-Ecosystem Analysis (AESA) 2. Palay Check Session 3. Group Dynamics 4. Panangtaming iti aktual a maduktalan iti panagadal.
Innayon pay ni Mr. Savella dagiti FFS Guide a pagbasaranda dagiti aktibidadda iti adalenda iti FFS Sessionda iti kada lawas. Buklen ti panagadalda iti 16 a lawas manipud iti panagbunubonda.
Iti biang ni Municipal Agriculturist Robert Savella ti DA-LGU, pinaregtana dagiti mannalon ti Barangay Aragan nga ikagumaanan dagiti recipients nga adalen ti maited a baro a teknolohia ti panagtalon ket iyallatiwdanto iti padada nga agtaltalon para iti sapasap a pagririnnanudan.
Pinagyamanan pay ni Mr. Savella ti Gobierno Munisipal nga idauluan ni Mayor Josh Edward S. Cobangbang ken ti DA-RFO 1 ta maikkanda iti kastoy nga adal a mangiyintek iti napintas a pagbanagan iti mulada a pagay.
Malaksid kadagiti kabaruanan a teknolohia a masagsagrap ti Aragan FA, karamanda pay kadagiti asosasion ti mannalon a mabembenepisiaran iti programa ti LGU-Cabugao para kadagiti Asosasion.
Insupusop ni Mr. Savella a maangay ti panagturpos dagiti Aragan FFS Farmers Cooperators inton Oktubre 6, 2017. # (Web In-Action)
Posted by Bayan ng Cabugao, Ilocos Sur at 1:16 PM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn